Sveitsiske journalister: - Frykter Norges dødballer
Norge skapte nemlig alle sine største sjanser på dødballer i bortekampen mot gruppelederen i VM-kvalifiseringen. Til slutt utlignet Brede Hangeland på et hjørnespark og kampen i Bern endte 1-1. Da landslagssjef Egil Olsen møtte pressen på Ullevaal stadion i går, var de sveitsiske sportsjournalistene opptatt av å få vite hvordan Norge skal angripe på dødballer i tirsdagens returoppgjør. - Vi vet at Norge er fysiske, sterke og godt organiserte, så jeg forventer ikke mange mål. Et uavgjort vil være godt for Sveits, men jeg tror Norge kommer til spille på sine styrker og utnytte dødballer. Vi frykter dødballene til Norge. Der er Sveits dårlige og Norge svært farlige, sier Fabian Ruch, journalist i Berner Zeitung, til VG. Han var en av om lag ti sveitsere som hadde funnet veien til Norges landslagstrening på søndag. Fra tribuneplass fikk de se et norsk lag trene på Ullevaal-gresset to dager før den svært viktige toppkampen i gruppe E på tirsdag.Like etter at Norge hadde vunnet 2-0 mot Kypros på fredag, begynte den sveitsiske oppturen mot Island. Etter et tidlig mål fra gjestene, utlignet og snudde Sveits kampen til 4-1. Men så våknet Island igjen. Rystet over Island-kollaps En utrolig opphenting gjorde at Sveits måtte ta til takke med 4-4, noe som gjør at avstanden ned til Norge på annenplass i gruppen kun er på fire poeng.Resultatet gjør at spenningen om gruppeseieren fortsatt lever. - Jeg tror det sveitsiske laget er veldig skuffet. De hadde en fantastisk mulighet til å dra fra i toppen av gruppen og kunne vært seks poeng foran Norge. Nå er det bare fire og neste kamp er i Albania. Taper Sveits mot Norge og den, kan det se stygt ut, sier Ruch.Drillo har studert tirsdagens motstander nøye og så mye å ta tak i etter at laget gikk på en smell. - Strukturen i den bakre fireren var frynsete flere ganger. Det er absolutt mulig å score mål på dem. Er vi trygge defensivt, føler jeg meg ganske sikker på at vi kommer til å score mål og at vi kan slå dem, sier han. Landslagssjefen husker godt kampen i Bern i fjor høst, og mener Norge kan møte Sveits med hodet hevet. - Vi hadde ikke ballen så mye, men var gode defensivt og på dødball. Vi vant kampen 6-4 i sjanser og det var noe av det beste vi har gjort i kvalifiseringen. Det er en god følelse å ta med seg inn i denne kampen, sier han.
I første kamp mot Sveits var Norge livsfarlige på dødballer. Sveitserne tror det kan bli avgjørende igjen.